  Виталий Пронин Н. ТебетеевСекыт висемез бере улонысь кошкиз Николай Тебетеев, «Советской Удмуртия» - «Удмурт дунне» газетын ужам берпуметӥез ожысь ветеран.Николай Николаевич вордӥськиз 1926-тӥ арын 16-тӥ октябре Дэри ёросысь Куӵос (Коньки) гуртын. Йылпумъяз Пичи Пурга ёросысь Брангурт школаысь 7 классэз. 1943-тӥ арын басьтӥзы армие, служить кариз Дальний Востокысь 28-тӥ технической дивизиысь 315-тӥ авиационной складын. Ожмаськиз Маньчжуриын, собере келязы Кореяе. Службазэ йылпумъяз 1949-тӥ арын, со аре ик уже кутӥзы «Советской Удмуртия» газетэ гожтэтъёсъя отделэ, отӥяз берыктӥсь, литературной ужась вал. Ужан висказ дышетскиз Ижысь ӝыт ужась школаын, собере - партшколаын. 1962-тӥ арын Издательствоя но полиграфияя управленилэн директорезлэн рекламая воштӥсез луиз. «Советской Удмуртия», «Удмуртская правда», «Комсомолец Удмуртии» газетъёсы рекламаос утчаз-сётъяз, «Неделя Удмуртии» рекламая газет кылдытыны юрттӥз. «Советской Удмуртия» - «Удмурт дунне» газетысь рекламая отделэн кивалтӥз 1996-тӥ арозь. СССР-ысь Печать удысысь отличник. Данъямын Япониез вормем но Кореяез мозмытэм понна медальёсын (1945), Удмурт Республикаысь Верховной Советлэн Данъян грамотаеныз но мукет данъетъёсын.Николай Николаевич улонысь кошкиз 19-тӥ сентябре, кӧня ке нунал гинэ ӧз окмы, 89 арес тырмытозь. Арлыдыз шоры учкытэк, «удмурт дуннеосты» ноку ӧз вунэтылы, мар ке гожтоз но бакчаяз яке больницае мынон сяменыз чутышак-чутышак кожоз редакцие (Япониен ожмаськонэ келямзы бере пыд вылаз усиз боеприпасъёсын ящик). Улонысьтыз тодэ ваёнъёс сяна, гожъяз «Шӧкыч» баме - Пилька Васялэн блокнотысьтыз серемес учыръёсты.Николай Николаевич ноку «Удмурт дуннелы» гожтӥськытэк ӧз кыльылы - кызьы, пе, сотэк улод. Туж шумпотӥз газетлэн 100 ар тырмонэзлы поттэм энциклопедилы. Мон понна, пе, со мудор интыын луоз. Вань улонэ газетэн, отын ужасьёсын герӟаськемын бере, соосын выльысь пумиськем, вераськем кадь луоз.Тебетеев улӥз Оля нылыныз. Быдӟым оже пыриськем ветеранлы кӧня ке ар талэсь азьло квартиразэ паськытатыны сертификат висъязы. Ужысь но ожысь ветеранлэн туж потэ на вал сад-бакчаяз шуныт корка пуктэмез. Лэсьтӥськисьёс сое туэ август толэзе 10 нунал куспын ӝутӥллям. Секыт висемзэ валаса, Николай Николаевич соосты дыртыны курем. Нылыз верамъя, атайзэс кӧня ке пол чебер коркаяз нуллыса вуттӥллям. Николай Николаевич висемезлы ӝожтӥськылымтэ, шуылэм гинэ: Инмар доры мынэме потэ ни. Кызьы шыпытак улӥз, нокинлы урод кыл вератэк, уродзэ лэсьтытэк, озьы ик шыпытак гинэ улонысь кошкиз.Н. Тебетеев берпуме-тӥзэ редакцие вуылӥз июнь пумын. Нош ик мар но со пӧрай, яраз ке, газетэ поттоды, пе.Лия Малых Гуртэтӥ гольык пыдын Кын корт куртчон вакытъёсам тодам но ӧз лыктылы кадь гольык пыд бызьылыса будэме. Берло дыре малпанъёсам ӵемысь вуылӥсько вордӥськем гуртам. Вордски но будӥ Дэри ёросысь Куӵос (Коньки) гуртын, улӥсько городын. Малы? Н. Хрущёвен сэрен. Со ук пичи гуртъёсты быдтоно шуиз, соос, пе, катьтэмесь. Дэмлаз агрогородъёс кылдытъяны. Мукетыз йырмы, Б. Ельцин, эшшо но кыдёке сялӟиз - колхозъёсты но совхозъёсты быдтӥз. Озьы дауръёсын кылдылэм гуртъёсты, пыд йылазы юн сылӥсь колхозъёсты но совхозъёсты капчияк быдтӥзы. Городын улон капчигес ке но, мон гурт улонэз яратӥ. Али малпасько: 15 аресъем пияшлы война вакытэ бригадаен кивалтыны юнме шорысь ӧз оске, дыр. Мон яратылӥ ю бусыосты котыръяны. Кисьмам юос зарезь кадь тулкымъясько. Соос мылкыдэз ӝуто, кырӟам ик потыны кутске. Сюлэм висе, берло дыре кӧня пудо-живот но муш вордон хозяйствоос быризы шуыса. Табере со интыосын коть сад будэты, коть бусы быдӟа бакча возь. Мынам вакытам озьы ӧз кылды. Со интыос табере аналтэмын. Городын но, кытын улӥсько, азбармы бадӟым - оло, ӝыны гектар пала луоз. Конькиен бызьылон катокез но вань. Но со озьы ик аналтэмын. Берло дыре нылпиосты мон азбарысьтымы уг адӟиськы. Школае мыныкузы но отысь бертыкузы гинэ, люр-ляр потто. Собере азбар чалме. Каток но шим-шим сылэ. Куинь ар талэсь азьло сое выльдӥзы вал. Кузёос но сюризы, утялтэм-чакламзы понна бызьылыны лыктэмъёслэсь дун басьтыны будка но пуктӥзы. Но йыртэмасьёс сое сутӥзы. Табере кенерам интые кыштырак пырало-потало ӟамыръяны яратӥсьёс, котырак жуг-жаг. - Тон, песятай, улонлэсь бере кылиськод ини, - шуэ пичиез внуке. - Туала пиналъёслэн бызьылэмзы, турнике кечыръяськемзы уг поты. Соослы тунсыко телевизор, компьютер, ноутбук, планшет но мукет со выллем арбериос. - Ми, диван вылын пань-пань пукыса, ӧм будэ - спортэз гажамы, - шуисько внукелы. - Солэсь кулэзэ но пайдазэ, нырысетӥ классэ ветлыкумы ик, валамы. Урокъёс бере дорамы бертыны ӧм дыртылэ. Сумкаосмес огинэ кельтыса, школа азбарамы ик бызьылӥм, турникын кечыръяським, ӟечыраны яратылӥм. Дорын но тэк ӧм пуке, чипы-курег сюдӥм, соосты кучыранъёслэсь утим, пу вандӥм, азбар ӵужим, бакчаын уриським. Уриськыны ветлӥм колхоз бусые но, етӥн ишкамы, картошка октӥмы. Бусыысь кырӟаса бертылӥмы, жадёнэз ӧм тодылэ. Син азям яркыт пуксиз пинал вакытэ. Кылем дауре 30-тӥ аръёсы улон тупатске ни вал. Милям гуртамы пиналъёс трос вордӥськизы. Пиос но нылъёс эшласькыса улӥзы, колхоз ужъёсты мыло-кыдо быдэсъязы, куспазы ӵошатскыса ужазы. Ваньмон дырзэс но шулдыр ортчытъязы. Клубамы люкаськыса, эктӥзы, кырӟазы. Пиос пӧлын вал крезьгурчиосмы но. Витя Урсегов но Степан Заки усто шудӥзы арганэн, Фрол Коньков - мандолинаен, нош балалайкаен ваньзы сямен пиос шудыны выризы. Быдэс оркестр люкаське вал. Усто быдэсъязы эктон гуръёсты. Ӵош шудыны кутско ке, пыдъёс амалтэк эктыны пото. Закилэн «Мон ик тонэ яратӥ» кырӟан гурез шудэмез али но пель сьӧрам кылӥське кадь. Одӥг ӝыт мон но, 8 аресъем тэшкыли, егитъёслэн эктэмзы шоры тэк учкыны ӧй чида. Выны, Никита, шорам учкыса, дотово серекъяз: тон, пе, оркестрлэсь шудэмзэ пеляд но ӧд поны, кечпиос сямен сюр-вай тэтчад гинэ. Гуртмы ӵыдонтэм шулдыр луэ вал гужем. Ульчамы нап ожоен коверен кадь шобырскылӥз. Соку бен машинаос ӧй на вал. Шулдыр куазен егитъёслэн клубе люкаськемзы ӧз потылы, ульчаын шулдыръяськизы. Ми, тэшкылиос, одӥг ӝытэз но отчы потатэк ӧм кельтылэ. Бакчаысь бадӟымгес кияр яке кешыр поттыса, дэрем сӧзулэн гинэ ӵушылӥськод но шудон куспын сииськод. Каникулъёс дыръя ми пӧлысь кӧнязэ ке нылпиосты пионерлагере но келяллязы. Мынам отчы мынэме ӧз потылы. Лагерен йырин на, пе. Шур сьӧрысьтымы шундыё бамъёсын узы-боры кисьма, нюлэскын эмезь вуэ. Кыӵе шумпотыса ми бичамы емышез. Ӵошатскылӥм, кин тросгес бичалоз. Трос но ӝог бичаллязы нылъёс. Губияны но ӵош ветлӥм. Татын ини ми, пиос, вормисе потылӥмы. Тӥни озьы, чик шӧдылытэк, ортчылӥзы гужемъёс. Тодам лыктэ таӵе но учыр. Мон 2-тӥ классэ потӥ, апае - 4-тӥ классэ. Картошка октон дыр вуиз. Куд-огез сое октӥллям ни, нош милям кутскылымтэ на. Нэнэмы висьыны усемын, больницаын кыллиз. Атаймы колхоз ужысь ӧз ваньмылы. Мар кароно? Кема малпаськытэк, апае но мон асьме коже уж борды кутским. Арня но ӧз ортчы, картошкамес октыса быдтӥм. Нэнэй но, атай но, асьмеос но туж шумпотӥм, юрттыны быгатӥськом ини шуыса. Кыӵе но секыт вакытъёсты ӧм ортче, пинал дырмы вунонтэм но шулдыр вал. Николай Тебетеев Теги: удмуртдунне  